Никола Вапцаров
Песен на другаря

chitanka.info

Ти не ще се върнеш, Фернандес —

днес картечен огън ви помете.

Във полето вие като пес

неуморно непокорен ветър.

Тръбен знак. И след сигнала пак

става тихо, непонятно тихо…

Във окопа дреме синкав мрак,

а в гърдите брули бесен вихър.

После някой с пръсти рий земята,

после къс и истеричен смях…

Някой грабна ръчната граната,

заотвинтва и отново спря.

След сигнала ти политна пръв.

Недалече чу се лай картечен.

Олюля се… на челото кръв…

Фернандес, не ще се върнеш вече.

Ний превзехме стръмнината днес.

Врязахме се в тяхната верига.

Колко би се радвал, Фернандес.

само тъй… да можеш да се вдигнеш.

Издание: Никола Вапцаров. Съчинения, „Български писател“, С. 1979, под редакцията на Бойка Вапцарова

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.